S-3425/2022

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 12. júlí 2022, á hendur L-x-x T-x-x M-x-x, kt. [...], [...],„ fyrir fíkniefnalagabrot með því að hafa, þriðjudaginn 19. ágúst 2020, í íbúð að [...] í Reykjavík, haft í vörslum sínum í sölu- og dreifingarskyni 490,35 gaf maríhúana og 15 stykki kannabisplöntur, sem ákærðu höfðu ræktað um nokkurt skeið fram til þess dags.

Mál nr. 007- 2020- [...]

Telst brot þetta varða við 2. gr., sbr. 4., 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærðu verði dæmd til refsingar og til greiðslu alls sakarkostnaðar. Þá er krafist upptöku á 490,35 gaf maríhúana og 15 stykkjum af kannabisplöntum sem hald var lagt á, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018. Einnig er krafist upptöku á munum skv. munaskrá lögreglu nr. 147906 og 148379 sem lögregla lagði hald á, skv. heimild í 7. mgr. 5. gr. sömu laga, sbr. og 1. mgr. 69. gr. a almennra hegningarlaga nr. 19/1940, en munirnir voru notaðir til framleiðslu kannabisplantnanna.“

Þáttur ákærðu X var klofinn frá máli þessu, sbr. 2. mgr. 169. gr. laga nr. 88/2008 og dæmdur sérstaklega.

Ákærði sótti ekki þing við þingfestingu málsins og hafði ekki boðað forföll en ákæra og fyrirkall var birt með lögmætum hætti. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 5. júlí 2022, hefur hann ekki áður gerst sekur um refsiverða háttsemi.

Verður framangreint metið ákærða til refsimildunar, sbr. 5. og 8. tölul. 1. mgr. 70. gr. almennra hegningarlaga nr. 19/1940. Á hinn bóginn er litið til þess að framangreint brot ber það með sér að um samverknað hafi verið að ræða. Verður það metið ákærða til refsiþyngingar, sbr. 2. mgr. 70. gr. almennra hegningarlaga nr. 19/1940.

Með hliðsjón af framangreindu og sakarefni þessa máls, þykir refsing ákærða L-x-x T-x-x M-x-x hæfilega ákveðin fangelsi í 90 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru skal ákærði sæta upptöku á 490,35 gaf maríhúana, 15 stykkjum af kannabisplöntum og munum sem tilgreindir eru samkvæmt munaskrá lögreglu nr. 147906 og nr. 148379, sem lagt var hald á við rannsókn málsins.

Ákærði greiði 86.815 krónur í sakarkostnað.

Af hálfu ákæruvaldsins flutti málið L-kvk-nf Á-kvk-nf aðstoðarsaksóknari.

K-kvk-nf R-kvk-nf G-kvk-nf aðstoðarmaður dómara kveður upp dóm þennan.

DÓMSORÐ:

Ákærði, L-x-x T-x-x P-x-x M-x-x, sæti fangelsi í 3 mánuði en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði sæti upptöku á 490,35 gaf maríhúana, 15 stykkjum af kannabisplöntum og munum sem tilgreindir eru samkvæmt munaskrá lögreglu nr. 147906 ognr.148379.

Ákærði greiði 86.815 krónur í sakarkostnað.

K-kvk-nf R-kvk-nf G-kvk-nf